**DALSET**

Dalset høyrer til gardane på Øvre Fenne og ligg i Voss kommune. I august 1899 kjøpte dei to brukarane på Klyve, eigar av gardsnummer 88, bruk nr. 1 ( Elling Hallgrimson Klyve) og eigar av bruk nr. 2 stølsrett her.

Seljar ( Ola Ivarsson Øvre Fenne) selde halve stølsretten sin til desse to. Dei hadde lenge prøvd å kjøpa / hevda seg stølsrett utan å lukkast.

Dei to brukarane bygde i fellesskap eit sel inntil selet til seljar som stod her frå før. Det var truleg eit enkelt grindverksbygg.

Det var 5 mål «slåttemark» med i handelen, likeeins 10 mål skog / stølsved på kvar. Her stod ei uteløa som dei lagra høyet i. Høyet vart køyrt heim på vinteren. Det vart slutt på stølinga her ein gong på femtitalet.

Stølshuset til «Klyvane» er heilt vekke, det ligg att nokre steinar frå muren. Det er Per Gunnar og Aud Gurine Erga som eig bruk nr.1 og etterkommarane etter Harald Kløve som eig bruk 2 på Klyve.

Det er Janne Bolstad og Alexander Johansen, busette på Øvre Fenne, som eig det «halve» selet som står her i dag.

God tur!

Granvin turlag

Kjelde : «*Stølane i Granvin» av Torbjørn Seim og lokalkjende.*